Κανονισμός (ΕΚ) αριθ. 142/2003 της Επιτροπής

της 27ης Ιανουαρίου 2003

για τον τερματισμό των διαδικασιών μέτρων διασφάλισης όσον αφορά ορισμένα προϊόντα σιδήρου και χάλυβα και την πρόβλεψη της επιστροφής ορισμένων δασμών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3285/94 του Συμβουλίου, της 22ας Δεκεμβρίου 1994, για το κοινό καθεστώς εισαγωγών και την κατάργηση του κανονισμού (EΚ) αριθ. 518/94(1), όπως τροποποιήθηκε τελευταία από τον κανονισμό (ΕΚ) αριθ. 2474/2000(2), και ιδίως το άρθρο 7,

τον κανονισμό (ΕΚ) αριθ. 519/94 του Συμβουλίου, της 7ης Μαρτίου 1994, για το κοινό καθεστώς εισαγωγών από ορισμένες τρίτες χώρες και την κατάργηση των κανονισμών (EΟΚ) αριθ. 1765/82, (EΟΚ) αριθ. 1766/82 και (EΟΚ) αριθ. 3420/83(3), όπως τροποποιήθηκε τελευταία από τον κανονισμό (ΕΚ) αριθ. 1138/98(4), και ιδίως το άρθρο 6,

Ύστερα από διαβούλευση με τη συμβουλευτική επιτροπή που συστάθηκε δυνάμει του άρθρου 4 του κανονισμού (ΕΚ) αριθ. 3285/94 και του κανονισμού (ΕΚ) αριθ. 519/94 αντίστοιχα,

Εκτιμώντας τα ακόλουθα:

ΔΙΑΔΙΚΑΣΙΑ

(1) Στις 6 Μαρτίου 2002, ορισμένα κράτη μέλη (τα ενδιαφερόμενα κράτη μέλη) ενημέρωσαν την Επιτροπή ότι οι τάσεις των εισαγωγών φαίνονται να υπαγορεύουν τη λήψη μέτρων διασφάλισης, διαβίβασαν πληροφορίες που περιείχαν αποδεικτικά στοιχεία που είχαν στη διάθεσή τους σύμφωνα με το άρθρο 10 του κανονισμού (ΕΚ) αριθ. 3285/94 και του άρθρου 8 του κανονισμού (ΕΚ) αριθ. 519/94 και ζήτησαν από την Επιτροπή να επιβάλει προσωρινά μέτρα διασφάλισης και να ανοίξει έρευνα διασφάλισης.

(2) Τα ενδιαφερόμενα κράτη μέλη υποστήριξαν ότι πρόσφατα σημειώθηκαν σημαντικές αυξήσεις στις εισαγωγές ορισμένων προϊόντων σιδήρου και χάλυβα και ότι το κλείσιμο της αγοράς των ΗΠΑ που υπαγορεύτηκε από τα μέτρα εμπορικής άμυνας που έλαβαν οι ΗΠΑ όχι μόνο στερεί τους κοινοτικούς παραγωγούς από μια σημαντική διέξοδο για τις εξαγωγές τους, αλλά δημιουργεί ταυτόχρονα και τις συνθήκες για μια τεράστια εκτροπή του εμπορίου προϊόντων σιδήρου και χάλυβα από τις ΗΠΑ στην Ευρωπαϊκή Κοινότητα (η Κοινότητα). Υποστήριξαν ότι τα προϊόντα σιδήρου και χάλυβα που προορίζονταν για τις ΗΠΑ θα επανακατευθυνθούν στην Κοινότητα. Η κατάσταση αυτή θα μπορούσε να οδηγήσει σε δραματική αύξηση του ήδη υψηλού επιπέδου εισαγωγών με χαμηλές τιμές, επιτείνοντας την ήδη σοβαρή διατάραξη που σημειώνεται στην κοινοτική αγορά σιδήρου και χάλυβα και η οποία οφείλεται στις προηγούμενες αυξημένες εισαγωγές που απείλησαν με σοβαρή ζημία τους κοινοτικούς παραγωγούς.

(3) Τα ενδιαφερόμενα κράτη μέλη ενημέρωσαν ότι ο κοινοτικός κλάδος παραγωγής υπέβαλε σχετικές πληροφορίες και ζήτησε την έγκριση κοινοτικών μέτρων διασφάλισης επειγόντως, δεδομένου ότι οποιαδήποτε καθυστέρηση στην έγκρισή τους θα μπορούσε να προκαλέσει ζημία που δύσκολα θα αποκατασταθεί.

(4) Η Επιτροπή ενημέρωσε όλα τα κράτη μέλη για την κατάσταση και προέβη σε διαβούλευση με τα κράτη μέλη όσον αφορά τους όρους και τις συνθήκες εισαγωγής, τις τάσεις των εισαγωγών και τη σοβαρή ζημία, ή την απειλή σοβαρής ζημίας, για καθέναν από τους υπό εξέταση τομείς, καθώς και τις διάφορες πτυχές της οικονομικής και εμπορικής κατάστασης σχετικά με τα υπό εξέταση κοινοτικά προϊόντα.

(5) Στις 28 Μαρτίου 2002, η Επιτροπή άρχισε έρευνα σχετικά με τη σοβαρή ζημία ή την απειλή ζημίας στον κοινοτικό κλάδο παραγωγής προϊόντων ομοειδών ή άμεσα ανταγωνιζόμενων με ορισμένα εισαγόμενα προϊόντα σιδήρου και χάλυβα. Τα 21 προϊόντα σιδήρου και χάλυβα που καλύπτονται από την έρευνα είναι 1. οι μη κραματοποιημένοι ρόλοι θερμής έλασης, 2. τα μη κραματοποιημένα φύλλα και λαμαρίνες θερμής έλασης, 3. οι μη κραματοποιημένες ταινίες μικρού πλάτους θερμής έλασης, 4. τα κραματοποιημένα πλατέα προϊόντα θερμής έλασης, 5. τα φύλλα ψυχρής έλασης, 6. τα φύλλα για ηλεκτρικές εφαρμογές (άλλα από GOES), 7. τα φύλλα με μεταλλική επικάλυψη, 8. τα φύλλα με οργανική επικάλυψη, 9. τα προϊόντα λευκοσιδήρου, 10. οι λαμαρίνες quarto, 11. τα μεγάλα πλατέα, 12. οι μη κραματοποιημένες ράβδοι εμπορίου και ελαφρείς μορφοχάλυβες, 13. οι κραματοποιημένες ράβδοι εμπορίου και ελαφρείς μορφοχάλυβες, 14. οι ράβδοι οπλισμού σκυροδέματος, 15. οι ράβδοι από ανοξείδωτο χάλυβα και ελαφρείς μορφοχάλυβες, 16. το χονδρόσυρμα από ανοξείδωτο χάλυβα, 17. το σύρμα από ανοξείδωτο χάλυβα, 18. τα εξαρτήματα (< 609,6 mm), 19. οι συζευκτήρες (άλλοι από ανοξείδωτο χάλυβα), 20. οι σωλήνες αερίου και 21. οι σωλήνες κοίλης διατομής.

(6) Την ίδια ημέρα, βάσει των πληροφοριών που συγκεντρώθηκαν και επαληθεύτηκαν πριν από την έναρξη της διαδικασίας, επιβλήθηκαν προσωρινά μέτρα σε δεκαπέντε από τα προϊόντα σιδήρου και χάλυβα που καλύπτονται από την παρούσα έρευνα. Πρόκειται για τα προϊόντα 1, 2, 3, 4, 5, 6, 9, 10, 11, 12, 13, 14, 17, 18 και 19 που αναφέρονται στο αιτιολογικό 5 ανωτέρω.

(7) Η Επιτροπή προέβη σε πλήρη έρευνα όσον αφορά κάθε ένα από τα 21 αυτά προϊόντα. Η Επιτροπή ενημέρωσε επίσημα τους παραγωγούς/εξαγωγείς και τους εισαγωγείς, τις αντιπροσωπευτικές ενώσεις τους που είναι γνωστό ότι ενδιαφέρονται, τους αντιπροσώπους των χωρών εξαγωγής και τους κοινοτικούς παραγωγούς. Η Επιτροπή έστειλε ερωτηματολόγιο σε όλα τα προαναφερόμενα μέρη καθώς και στα μέρη που αναγγέλθηκαν εντός της προθεσμίας που καθορίζεται στην ανακοίνωση για την έναρξη διαδικασίας. Δυνάμει του άρθρου 5 του κανονισμού (ΕΚ) αριθ. 519/94 και του άρθρου 6 του κανονισμού (ΕΚ) αριθ. 3285/94, η Επιτροπή παρείχε επίσης στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση.

(8) Ορισμένοι παραγωγοί εξαγωγείς, κοινοτικοί παραγωγοί, εισαγωγείς και χρήστες, οι αντιπροσωπευτικές ενώσεις τους, καθώς και οι κυβερνήσεις τρίτων χωρών υπέβαλαν γραπτώς τις παρατηρήσεις τους. Έγιναν δεκτά σε ακρόαση όλα τα ενδιαφερόμενα μέρη που το ζήτησαν εντός της καθορισθείσας προθεσμίας και τα οποία απέδειξαν ότι ενδέχεται να θιγούν από το αποτέλεσμα της διαδικασίας και ότι είχαν ιδιαίτερους λόγους για να γίνουν δεκτά σε ακρόαση. Οι παρατηρήσεις που υποβλήθηκαν προφορικώς και γραπτώς από τα ενδιαφερόμενα μέρη εξετάστηκαν και, κατά περίπτωση, ελήφθησαν υπόψη στα οριστικά πορίσματα. Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον οριστικό προσδιορισμό. Επισκέψεις επαλήθευσης πραγματοποιήθηκαν στις εγκαταστάσεις 30 κοινοτικών παραγωγών, δώδεκα παραγωγών εξαγωγέων και δύο εισαγωγέων.

(9) Τα αποτελέσματα των ερευνών όσον αφορά τα προϊόντα 1, 2, 3, 4, 5, 18 και 19 περιέχονται στον κανονισμό (ΕΚ) αριθ. 1694/2002 της Επιτροπής(5), με τον οποίο επεβλήθησαν οριστικά μέτρα διασφάλισης σε σχέση με τα προϊόντα αυτά, ενώ τα αποτελέσματα όσον αφορά τα προϊόντα 6, 7, 8, 11, 12, 13, 15, 16, 17, 20 και 21 περιέχονται στον κανονισμό (ΕΚ) αριθ. 1695/2002 της Επιτροπής(6), με τον οποίο τερματίστηκαν οι διαδικασίες μέτρων διασφάλισης σε σχέση με τα προϊόντα αυτά, καθορίστηκε ένα σύστημα παρακολούθησης ορισμένων προϊόντων σιδήρου και χάλυβα και προβλέφθηκε η επιστροφή ορισμένων δασμών.

(10) Το Σεπτέμβριο του 2002, η Επιτροπή έλαβε νέες πληροφορίες για τα προϊόντα 9, 10 και 14, σύμφωνα με τα οποία εικάζεται ότι οι τάσεις εισαγωγών το 2002 φάνηκαν πολύ υψηλότερες από το 2001, και ότι οι κοινοτικοί παραγωγοί υπέστησαν οικονομική ζημία και μείωση των πωλήσεων το 2002. Κατά συνέπεια, η Επιτροπή θεώρησε σκόπιμο να συνεχίσει τις έρευνες για τα προϊόντα αυτά. Στο πλαίσιο αυτό, η Επιτροπή ανακοίνωσε στις 11 Δεκεμβρίου 2002(7) ότι, υπό τις εξαιρετικές συνθήκες που περιγράφησαν ανωτέρω, η προθεσμία για την ολοκλήρωση των ερευνών για μέτρα διασφάλισης όσον αφορά τα προϊόντα αυτά παρατάθηκε από τις 27 Δεκεμβρίου 2002 στις 27 Φεβρουαρίου 2003. Η Επιτροπή αναζήτησε και επαλήθευσε τις επιπλέον πληροφορίες που έκρινε αναγκαίο από τους κοινοτικούς παραγωγούς και εξαγωγείς στην Κοινότητα, και διεξήγαγε και άλλες επισκέψεις επαλήθευσης στις εγκαταστάσεις 14 κοινοτικών παραγωγών. Οι έρευνες αυτές έχουν πλέον ολοκληρωθεί, και τα αποτελέσματα όσον αφορά τα προϊόντα 9, 10 και 14 παρατίθενται στη συνέχεια.

ΑΠΟΤΕΛΕΣΜΑΤΑ ΤΩΝ ΕΡΕΥΝΩΝ

Προϊόν 9: Προϊόντα λευκοσιδήρου

Υπό εξέταση προϊόν

(11) Το υπό εξέταση προϊόν είναι ορισμένα πλατέα προϊόντα έλασης, από σίδηρο ή μη κραματοποιημένους χάλυβες:

- σε ρόλους, μη επιστρωμένα με άλλο μέταλλο ούτε επενδυμένα, που έχουν απλώς ελαθεί σε ψυχρή κατάσταση· ή

- επικαλυμμένα με κασσίτερο, με οξείδια του χρωμίου ή χρώμιο και οξείδια του χρωμίου, χρωματισμένα, βερνικωμένα ή επικαλυμμένα με πλαστικές ύλες, ή ορισμένες άλλες ουσίες.

(12) Το υπό εξέταση προϊόν (εφεξής, "προϊόντα λευκοσιδήρου") κατατάσσεται τη στιγμή αυτή στους κωδικούς ΣΟ 7209 18 99, 7210 11 10, 7210 11 90, 7210 12 11, 7210 12 19, 7210 12 90, 7210 50 10, 7210 50 90, 7210 70 31, 7210 90 33, 7211 23 51, 7212 10 10, 7212 10 91, 7212 10 93, 7212 10 99, 7212 40 10, 7212 40 95.

(13) Τα προϊόντα λευκοσιδήρου κατασκευάζονται από φύλλα σιδήρου που έχουν υποστεί ψυχρή έλαση ή μη κραματοποιημένο χάλυβα και, ανάλογα με την περίπτωση, είναι βαμένα, βερνικωμένα ή επικαλυμμένα με κασσίτερο ή άλλες ύλες. Χρησιμοποιούνται συνήθως στην κατασκευή κουτιών για κονσέρβες και άλλων συσκευασιών.

Αύξηση των εισαγωγών

(14) Η Επιτροπή ανέλυσε τις εισαγωγές του υπό εξέταση προϊόντος κατά την περίοδο 1997-2001, τόσο σε απόλυτες τιμές όσο και σε σχέση με την παραγωγή με προορισμό τις πωλήσεις και τη συνολική παραγωγή, περιλαμβανομένης και της δεσμευμένης χρήσης (συνολική παραγωγή). Η Επιτροπή επίσης ανέλυσε την εξέλιξη των εισαγωγών το 2002, τόσο σε απόλυτες όσο και σε σχετικές τιμές. Ο πίνακας που ακολουθεί δείχνει την εξέλιξη αυτή για καθένα από τα έτη 1997 έως 2001. Για το 2002, παρατίθενται οι πραγματικές εισαγωγές έως τον Ιούνιο καθώς και εκτίμηση για το σύνολο του έτους.

Προϊόν 9

Προϊόντα λευκοσιδήρου

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(15) Οι εισαγωγές του υπό εξέταση προϊόντος αυξήθηκαν κατά 80 % σε απόλυτες τιμές το διάστημα μεταξύ 1997 και 1999, αλλά στη συνέχεια μειώθηκαν κατά 15 % μεταξύ 1999 και 2001. Οι αυξήσεις αυξήθηκαν κατά 4 % το 2002. Σε σχέση τόσο με τη συνολική παραγωγή όσο και με την παραγωγή που προορίζεται για πωλήσεις, οι εισαγωγές αυξήθηκαν από 7,5 % περίπου το 1997 σε 14,5 % περίπου το 1999. Έπεσαν στο 11,5 % περίπου το 2000, προτού αυξηθούν και πάλι το 2001. Το 2002, οι εισαγωγές αυξήθηκαν σε σχέση τόσο με τη συνολική παραγωγή όσο και με την παραγωγή που προορίζεται για πωλήσεις, αλλά παρέμειναν κάτω από τα επίπεδα του 1999.

Συμπέρασμα

(16) Λόγω της μείωσης των εισαγωγών το διάστημα μεταξύ 1999 και 2001, τόσο σε απόλυτες όσο και σε σχετικές τιμές, και παρά την αύξηση των εισαγωγών το 2002, δεν μπορεί να αποδειχθεί ότι σημειώθηκε ξαφνική, απότομη και σημαντική αύξηση των εισαγωγών κατά το πρόσφατο παρελθόν. Ως εκ τούτου, η Επιτροπή συμπεραίνει ότι δεν συντρέχει η βασική προϋπόθεση για την έγκριση οριστικών μέτρων διασφάλισης.

Προϊόν 10 - Λαμαρίνες quarto

Υπό εξέταση προϊόν

(17) Το υπό εξέταση προϊόν είναι:

ορισμένα πλατέα προϊόντα σιδήρου ή μη κραματοποιημένου χάλυβα, μη επιστρωμένα με άλλο μέταλλο ούτε επενδυμένα, όχι σε ρόλους, που έχουν απλώς ελαθεί σε θερμή κατάσταση,

- άλλα από αυτά με ανάγλυφα σχέδια, πλάτους 600 mm ή περισσότερο και πάχους που υπερβαίνει τα 10 mm, που τη στιγμή αυτή υπάγονται στους κωδικούς ΣΟ ex 7208 51 30 (κωδικός Taric 7208 51 30 10 ), ex 7208 51 50 (κωδικός Taric 7208 51 50 10 ), ex 7208 51 91 (κωδικός Taric 7208 51 91 10 ), ex 7208 51 99 (κωδικός Taric 7208 51 99 10 ), ή πλάτους 2050 mm ή περισσότερο και πάχους 4,75 mm ή περισσότερο, χωρίς όμως να υπερβαίνει τα 10 mm, που τη στιγμή αυτή υπάγονται στους κωδικούς ΣΟ ex 7208 52 91 (κωδικός Taric 7208 52 91 10 ) ή

- πλάτους 600 mm ή περισσότερο, άλλα εκτός αυτών που έχουν απλώς ελαθεί σε θερμή κατάσταση, που τη στιγμή αυτή κατατάσσονται στους κωδικούς ΣΟ 7208 90 10, 7208 90 90,

ορισμένα πλατέα προϊόντα σιδήρου ή μη κραματοποιημένου χάλυβα πλάτους 600 mm ή περισσότερο, επιστρωμένα με άλλο μέταλλο ή επενδυμένα με κασσίτερο, μόλυβδο (περιλαμβανομένου και του μαυρισμένου σιδήρου), ψευδάργυρο, οξείδια του χρωμίου ή χρώμιο και οξείδια του χρωμίου, αλουμίνιο, ή που είναι χρωματισμένα, βερνικωμένα ή επικαλυμμένα με πλαστικές ύλες· άλλα από τα επαργυρωμένα, επιχρυσωμένα, επιπλατινωμένα ή σμαλτωμένα· που έχουν απλώς υποστεί επεξεργασία στην επιφάνεια, στην οποία περιλαμβάνεται και η επίστρωση με άλλο μέταλλο ή που έχουν απλώς κοπεί σε σχήμα άλλο από το ορθογώνιο (περιλαμβανομένου και του τετραγώνου), έχουν επιστρωθεί (ΕΚΑΧ), τα οποία τη στιγμή αυτή κατατάσσονται στον κωδικό ΣΟ 7210 90 31 και

ορισμένα πλατέα προϊόντα κραματοποιημένου χάλυβα (εκτός του ανοξείδωτου χάλυβα), πλάτους 600 mm ή περισσότερο, εκτός του πυριτιούχου χάλυβα για ηλεκτρικές εφαρμογές ή του χάλυβα ταχείας κοπής,

- που έχουν υποβληθεί απλώς σε θερμή έλαση, όχι σε ρόλους, άλλα από αυτά με πάχος μικρότερο των 4,75 mm (ΕΚΑΧ), που τη στιγμή αυτή κατατάσσονται στους κωδικούς ΣΟ 7225 40 20 και 7225 40 50· και

- άλλα από αυτά που έχουν υποβληθεί απλώς σε θερμή έλαση ή ψυχρή έλαση· άλλα από αυτά που είναι επιψευδαργυρωμένα, που έχουν απλώς υποστεί επεξεργασία στην επιφάνεια, περιλαμβανομένης και της επίστρωσης με άλλο μέταλλο, ή που έχουν απλώς κοπεί σε σχήμα άλλο από το ορθογώνιο (περιλαμβανομένου και του τετραγώνου) (ΕΚΑΧ), τα οποία τη στιγμή αυτή κατατάσσονται στον κωδικό ΣΟ 7225 99 10.

(18) Το υπό εξέταση προϊόν κατασκευάζεται με την ελασματοποίηση φύλλων χάλυβα στις τέσσερις πλευρές. Χρησιμοποιείται σε πολλές εφαρμογές, περιλαμβανομένων και της ναυπηγικής βιομηχανίας και της κατασκευής σωλήνων κάθε είδους.

Αύξηση των εισαγωγών

(19) Η Επιτροπή ανέλυσε τις εισαγωγές του υπό εξέταση προϊόντος κατά την περίοδο 1997-2001, τόσο σε απόλυτες τιμές όσο και σε σχέση με την παραγωγή με προορισμό τις πωλήσεις και τη συνολική παραγωγή, περιλαμβανομένης και της δεσμευμένης χρήσης (συνολική παραγωγή). Η Επιτροπή επίσης ανάλυσε την εξέλιξη των εισαγωγών το 2002, τόσο σε απόλυτους όσο και σε σχετικούς όρους. Ο πίνακας που ακολουθεί δείχνει την εξέλιξη αυτή για καθένα από τα έτη 1997 έως 2001. Για το 2002, παρατίθενται οι πραγματικές εισαγωγές έως τον Ιούνιο καθώς και εκτίμηση για το σύνολο του έτους.

Προϊόν 10

Λαμαρίνες Quarto

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(20) Οι εισαγωγές του υπό εξέταση προϊόντος αυξήθηκαν σε απόλυτες τιμές από 1,8 εκατομμύρια τόνους το 1997 σε 2,3 εκατομμύρια τόνους το 1998, αλλά στη συνέχεια μειώθηκαν σε 1,2 εκατομμύρια τόνους το 2000, προτού αυξηθούν και πάλι στους 1,7 εκατομμύρια τόνους το 2001. Αν και σημειώθηκε μεγάλη αύξηση μεταξύ του 2000 και του 2001, η αύξηση αυτή πρέπει να εξεταστεί στο πλαίσιο των εισαγωγών που παρέμειναν κάτω από τα επίπεδά τους του 1997 και του 1998. Οι εισαγωγές υπολογίζονται να μειωθούν σε 1,5 εκατομμύρια τόνους το 2002.

(21) Οι ίδιες τάσεις μπορούν να παρατηρηθούν όσον αφορά την εξέλιξη τόσο του λόγου των εισαγωγών προς τη συνολική παραγωγή όσο και των εισαγωγών προς την παραγωγή που προορίζεται για πωλήσεις.

Συμπέρασμα

(22) Λόγω της εξέλιξης των εισαγωγών (και ειδικότερα του γεγονότος ότι τα πρόσφατα επίπεδα εισαγωγών παρέμειναν κάτω από τα επίπεδα του 1997 και του 1998), δεν μπορεί να αποδειχθεί ότι σημειώθηκε ξαφνική, απότομη και σημαντική αύξηση των εισαγωγών κατά το πρόσφατο παρελθόν. Ως εκ τούτου, η Επιτροπή συμπεραίνει ότι δεν ισχύει η βασική προϋπόθεση για την έγκριση οριστικών μέτρων διασφάλισης.

Προϊόν 14: Ράβδοι οπλισμού σκυροδέματος

Υπό εξέταση προϊόν

(23) Το υπό εξέταση προϊόν είναι ράβδοι και είδη με καθορισμένη μορφή από σίδηρο ή μη κραματοποιημένους χάλυβες, που έχουν απλώς σφυρηλατηθεί, έχουν υποστεί έλαση, εφελκυσμό ή διέλαση σε θερμή κατάσταση, περιλαμβανομένων και αυτών που έχουν υποστεί στρίψιμο μετά την έλαση και φέρουν οδοντώματα, εξογκώματα, κοιλώματα ή άλλες παραμορφώσεις που γίνονται στη διάρκεια της έλασης ή που έχουν υποστεί στρίψιμο μετά την έλαση. Το υπό εξέταση προϊόν υπάγεται σήμερα στους κωδικούς ΣΟ 7214 20 00 και 7214 99 10.

(24) Το υπό εξέταση προϊόν κατασκευάζεται με τη χρήση ράβδων (ημιτελές προϊόν) που στη συνέχεια υπόκεινται σε θερμή έλαση ώστε να λάβουν την απαιτούμενη διάμετρο. Χρησιμοποιείται κατά κύριο λόγο ως ενίσχυση στον τομέα των κατασκευών.

Αύξηση των εισαγωγών

(25) Η Επιτροπή ανέλυσε τις εισαγωγές του υπό εξέταση προϊόντος κατά την περίοδο 1997-2001, τόσο σε απόλυτες τιμές όσο και σε σχέση με την παραγωγή με προορισμό τις πωλήσεις και τη συνολική παραγωγή, περιλαμβανομένης και της δεσμευμένης χρήσης (συνολική παραγωγή). Η Επιτροπή επίσης ανάλυσε την εξέλιξη των εισαγωγών το 2002, τόσο σε απόλυτες όσο και σε σχετικές τιμές. Ο πίνακας που ακολουθεί δείχνει την εξέλιξη αυτή για καθένα από τα έτη 1997 έως 2001. Για το 2002, παρατίθενται οι πραγματικές εισαγωγές έως τον Ιούνιο καθώς και εκτίμηση για το σύνολο του έτους.

Προϊόν 14

Ράβδοι οπλισμού σκυροδέματος

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(26) Οι εισαγωγές του υπό εξέταση προϊόντος αυξήθηκαν σε απόλυτες τιμές από 0,5 εκατομμύρια τόνους το 1997 σε 1,5 εκατομμύρια τόνους το 1999, αλλά στη συνέχεια μειώθηκαν σε 1,2 εκατομμύρια τόνους το 2000, προτού αυξηθούν και πάλι στους 1,5 εκατομμύρια τόνους το 2001. Ο λόγος των εισαγωγών προς την τελική παραγωγή και των εισαγωγών προς την παραγωγή που προορίζεται για πωλήσεις αυξήθηκε με τον ίδιο τρόπο την περίοδο αυτή. Οι εισαγωγές αυξύθηκαν σε 1,7 εκατομμύρια τόνους το 2002.

Σοβαρή ζημία

(27) Η Επιτροπή εξέτασε το κατά πόσο οι κοινοτικοί παραγωγοί υπέστησαν σοβαρή ζημία που προκλήθηκε από τις αυξημένες εισαγωγές. Εξετάζοντας την περίοδο 1997-2001 ως σύνολο, και τις εξελίξεις το 2002, παρατηρήθηκαν τα ακόλουθα:

- Η ικανότητα μειώθηκε ελαφρά από 18,8 εκατομμύρια τόνους το 1997 σε 18,2 εκατομμύρια τόνους το 2001, και παρέμεινε στους 18,2 εκατομμύρια τόνους το 2002.

- Η παραγωγή αυξήθηκε κατά 8 % το διάστημα μεταξύ 1997 και 2001, στους 12,6 εκατομμύρια τόνους, και παρέμεινε σταθερή (στους 12,5 εκατομμύρια τόνους) το 2002.

- Οι πωλήσεις στην Κοινότητα παρουσίασαν αύξηση κατά 9 % το διάστημα μεταξύ 1997 και 2001, φθάνοντας τους 12,7 εκατομμύρια τόνους το 2001. Οι πωλήσεις παρέμειναν σταθερές (12,8 εκατομμύρια τόνοι) το 2002.

- Η τιμή μονάδας των κοινοτικών πωλήσεων μειώθηκε ελαφρά το 1997 και το 1998 αλλά έκτοτε παρουσιάζει σταθερή αύξηση με τιμή 253 ευρώ/τόνο το 2002, συνολική αύξηση κατά 5 % σε σύγκριση με τις τιμές του 1997. Το 2002, οι τιμές αυξήθηκαν κατά 2 % επιπλέον, στα 258 ευρώ/τόνο.

- Η μέση τιμή των εισαγωγών ήταν χαμηλότερη της μέσης τιμής του κοινοτικού προϊόντος τόσο το 2001 (- 3,4 %) όσο και το 2002 (- 0,6 %).

- Το καθαρό κέρδος των κοινοτικών πωλήσεων (%) αυξήθηκε από 0,5 σε 3,5 % το διάστημα μεταξύ 1997 και 2001, και αυξήθηκε κατά επιπλέον 4,6 % το 2002.

- Το μερίδιο αγοράς των κοινοτικών παραγωγών μειώθηκε από 96 % σε 89 % το διάστημα μεταξύ 1997 και 2001, και σε 88 % το 2002.

Συμπέρασμα

(28) Αν και ο κοινοτικός κλάδος παραγωγής υπέστη απώλεια μεριδίου της αγοράς το διάστημα 1997-2001, συνολικά, οι οικονομικοί δείκτες της κατάστασης του κοινοτικού κλάδου παραγωγής δεν δείχνουν σημαντική συνολική επιδείνωση της κατάστασής του. Πράγματι, η αποδοτικότητα και οι περισσότεροι άλλοι δείκτες δείχνουν θετική εξέλιξη κατά το πλέον πρόσφατο διάστημα. Το 2002, ο κοινοτικός κλάδος παραγωγής απώλεσε και πάλι μερίδιο της αγοράς αλλά η αποδοτικότητα και οι περισσότεροι λοιποί δείκτες παρουσίασαν βελτίωση, έτσι ώστε η συνολική του κατάσταση παραμένει θετική.

(29) Αν και μπορεί εύλογα να διατυπωθεί το επιχείρημα ότι σημειώθηκε ξαφνική, απότομη και σημαντική αύξηση των εισαγωγών, ελλείψει σημαντικής επιδείνωσης της κατάστασης του κοινοτικού κλάδου παραγωγής και λόγω της θετικής εξέλιξης των περισσοτέρων δεικτών ζημίας το 2001, τάση που επιβεβαιώθηκε και το 2002, η Επιτροπή συνάγει το συμπέρασμα ότι δεν πληρούται η βασική προϋπόθεση για την έγκριση οριστικών μέτρων διασφάλισης.

ΤΕΛΙΚΕΣ ΠΑΡΑΤΗΡΗΣΕΙΣ

(30) Η Επιτροπή θεωρεί ότι, για τους λόγους που εκτέθηκαν ανωτέρω, δεν πληρούνται οι προϋποθέσεις για την επιβολή οριστικών μέτρων διασφάλισης για τα προϊόντα 9, 10 και 14.

(31) Κατά συνέπεια, οι διαδικασίες για τα μέτρα διασφάλισης πρέπει να τερματιστούν όσον αφορά τα προϊόντα αυτά. Τυχόν συμπληρωματικοί δασμοί που έχουν καταβληθεί σε σχέση με τα προϊόντα αυτά βάσει των προσωρινών μέτρων πρέπει να επιστραφούν.

(32) Ο παρών κανονισμός δεν θίγει το σύστημα της εκ των υστέρων επιτήρησης που καθιερώθηκε με τον κανονισμό (ΕΚ) αριθ. 1695/2002 της Επιτροπής, που αφορά επίσης τα προϊόντα 9, 10 και 14,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τερματίζονται οι διαδικασίες μέτρων διασφάλισης όσον αφορά τα προϊόντα 9, 10 και 14 που περιγράφονται λεπτομερέστερα στο παράρτημα 1.

Άρθρο 2

Τυχόν ποσά που έχουν καταβληθεί ως συμπληρωματικοί δασμοί βάσει των προσωρινών μέτρων διασφάλισης που επιβλήθηκαν με τον κανονισμό (ΕΚ) αριθ. 560/2002 της Επιτροπής(8) όσον αφορά τα προϊόντα 9, 10 και 14, που περιγράφονται λεπτομερέστερα στο παράρτημα, επιστρέφονται το συντομότερο δυνατό.

Άρθρο 3

Τα κράτη μέλη και η Επιτροπή συνεργάζονται στενά για να διασφαλίζουν τη συμμόρφωση με τον παρόντα κανονισμό.

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιανουαρίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 349 της 31.12.1994, σ. 53.

(2) ΕΕ L 286 της 11.11.2000, σ. 1.

(3) ΕΕ L 67 της 10.3.1994, σ. 89.

(4) ΕΕ L 159 της 3.6.1998, σ. 1.

(5) ΕΕ L 261 της 28.9.2002, σ. 1.

(6) ΕΕ L 261 της 28.9.2002, σ. 124.

(7) ΕΕ C 308 της 11.12.2002, σ. 37.

(8) ΕΕ L 85 της 28.3.2002, σ. 1.

ΠΑΡΑΡΤΗΜΑ

>ΘΕΣΗ ΠΙΝΑΚΑ>